KOMISSION DELEGOITU ASETUS (EU) 2021/580,

annettu 1 päivänä helmikuuta 2021,

delegoidun asetuksen (EU) 2015/1366 muuttamisesta siltä osin kuin on kyse unionin rahoitusosuuden jakoperusteesta mehiläishoitoalalla

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 56 artiklan 1 kohdan,

sekä katsoo seuraavaa:

(1) Komission delegoidun asetuksen (EU) 2015/1366 (2) 4 artiklassa vahvistetaan perusteet, joiden mukaan unionin rahoitusosuus jaetaan jäsenvaltioiden mehiläishoito-ohjelmille. Rahoitusosuus jaetaan suhteessa keskiarvoon siitä mehiläispesien kokonaismäärästä, jonka kyseiset jäsenvaltiot ovat ilmoittaneet kahtena kalenterivuonna välittömästi ennen mehiläishoito-ohjelmien ilmoittamista komissiolle.

(2) Neuvoston asetuksessa (EU, Euratom) 2020/2093 (3) vahvistetaan Euroopan maatalouden tukirahaston, jäljempänä ’maataloustukirahasto’, vuotuinen enimmäismäärä. Enimmäismäärän puitteissa rahastosta rahoitetaan vuodesta 2021 alkaen mehiläishoito-ohjelmiin maksettava unionin rahoitusosuus. Monivuotisessa rahoituskehyksessä maataloustukirahastolle vahvistettuun kokonaisrahoitukseen sisältyy vuosittaisen mehiläishoito-ohjelmien tuen korottaminen 60 miljoonaan euroon.

(3) Komissio on ehdottanut korotetun unionin rahoitusosuuden jakamista jäsenvaltioiden mehiläishoito-ohjelmille vuosina 2021–2027 jäsenvaltioiden yhteisen maatalouspolitiikan nojalla laatimien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä Euroopan parlamentin ja neuvoston asetusten (EU) N:o 1305/2013 (4) ja (EU) N:o 1307/2013 (5) kumoamisesta annetun Euroopan parlamentin ja neuvoston asetusehdotuksen liitteen VIII mukaisesti.

(4) Komission ehdotuksessa COM(2018) 392 final esitettiin perusteet unionin rahoitusosuuden jakamiselle jäsenvaltioille. Jaon perusteena oli unionin varojen jakaminen vuosia 2017–2019 koskeville mehiläishoito-ohjelmille, mikä puolestaan perustui mehiläispesien määrään, jonka kyseiset jäsenvaltiot ilmoittivat komissiolle vuonna 2013 vuosia 2014–2016 koskevissa mehiläishoito-ohjelmissaan, tarkistettuna hakemuksilla, jotka jäsenvaltiot jättivät ohjelmakauden 2017–2019 varojen jakamiseksi.

(5) Unionin korotettu rahoitusosuus mehiläishoito-ohjelmille tulee voimaan vuodesta 2021 alkaen, mutta tulevan YMP-lainsäädäntökehyksen mukaisia jäsenvaltioiden YMP:n strategiasuunnitelmia sovelletaan todennäköisesti vasta vuodesta 2023.

(6) Jotta varmistetaan johdonmukaisuus komission ehdotuksen COM(2018) 392 final kanssa ja jotta varmistetaan mehiläishoito-ohjelmien määrärahojen johdonmukaisuus vuosina 2021 ja 2022 sekä vuodesta 2023 eteenpäin, määrärahojen jakamisen vuosia 2021 ja 2022 koskeville mehiläishoito-ohjelmille olisi perustuttava mehiläispesien määrään, jonka jäsenvaltiot ilmoittivat komissiolle vuonna 2013 vuosia 2014–2016 koskevissa mehiläishoito-ohjelmissaan, tarkistettuna hakemuksilla, jotka jäsenvaltiot jättivät ohjelmakauden 2017–2019 varojen jakamiseksi.

(7) Sen vuoksi delegoitua asetusta (EU) 2015/1366 olisi muutettava,

ON HYVÄKSYNYT TÄMÄN ASETUKSEN:

1 artikla Korvataan komission delegoidun asetuksen (EU) 2015/1366 4 artiklan toinen kohta seuraavasti: ”Poiketen siitä, mitä ensimmäisessä kohdassa säädetään, unionin rahoitusosuus mehiläishoito-ohjelmille vuosina 2021 ja 2022 jaetaan mehiläishoito-ohjelmaa toteuttaville jäsenvaltioille perustuen mehiläispesien määrään, jonka kyseiset jäsenvaltiot ilmoittivat vuonna 2013 vuosia 2014–2016 koskevissa mehiläishoito-ohjelmissaan, tarkistettuna hakemuksilla, jotka jäsenvaltiot jättivät ohjelmakauden 2017–2019 varojen jakamiseksi. Unionin rahoitusosuus on vähintään 25 000 euroa mehiläishoito-ohjelmaa kohden.”

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä helmikuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission delegoitu asetus (EU) 2015/1366, annettu 11 päivänä toukokuuta 2015, Euroopan parlamentin ja neuvoston asetuksen (EU) N:o 1308/2013 täydentämisestä mehiläishoitoalan tuen osalta(EUVL L 211, 8.8.2015, s. 3).

(3) Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433I, 22.12.2020, s. 11).

(4) Euroopan parlamentin ja neuvoston asetus (EU) N:o 1305/2013, annettu 17. päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).

(5) Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).